CELEX: 32008R0289
Language: el
Date: 2008-03-31 00:00:00
Title: Κανονισμός (ΕΚ) αριθ. 289/2008 της Επιτροπής, της 31ης Μαρτίου 2008 , για την τροποποίηση του κανονισμού (ΕΚ) αριθ. 1266/2007 σχετικά με τους κανόνες εφαρμογής της οδηγίας 2000/75/ΕΚ του Συμβουλίου όσον αφορά την καταπολέμηση, την παρακολούθηση, την επιτήρηση και τους περιορισμούς στη μετακίνηση ορισμένων ζώων που ανήκουν σε είδη ευπαθή στον καταρροϊκό πυρετό του προβάτου (Κείμενο που παρουσιάζει ενδιαφέρον για τον ΕΟΧ)

1.4.2008   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 89/3
            
         
      ΚΑΝΟΝΙΣΜΌΣ (ΕΚ) αριθ. 289/2008 ΤΗΣ ΕΠΙΤΡΟΠΉΣ
   
   της 31ης Μαρτίου 2008
   για την τροποποίηση του κανονισμού (ΕΚ) αριθ. 1266/2007 σχετικά με τους κανόνες εφαρμογής της οδηγίας 2000/75/ΕΚ του Συμβουλίου όσον αφορά την καταπολέμηση, την παρακολούθηση, την επιτήρηση και τους περιορισμούς στη μετακίνηση ορισμένων ζώων που ανήκουν σε είδη ευπαθή στον καταρροϊκό πυρετό του προβάτου
   (Κείμενο που παρουσιάζει ενδιαφέρον για τον ΕΟΧ)
   Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
   Έχοντας υπόψη:
   τη συνθήκη για την ίδρυση της Ευρωπαϊκής Κοινότητας,
   την οδηγία 2000/75/ΕΚ του Συμβουλίου, της 20ής Νοεμβρίου 2000, για τη θέσπιση ειδικών διατάξεων σχετικών με μέτρα καταπολέμησης και εξάλειψης του καταρροϊκού πυρετού του προβάτου (1), και ιδίως το άρθρο 9 παράγραφος 1 στοιχείο γ), τα άρθρα 11 και 12 και το άρθρο 19 παράγραφος 3,
   Εκτιμώντας τα ακόλουθα:
   
               (1)
            
            
               Ο κανονισμός (ΕΚ) αριθ. 1266/2007 της Επιτροπής (2) θεσπίζει κανόνες για την καταπολέμηση, την παρακολούθηση, την επιτήρηση και τους περιορισμούς στις μετακινήσεις ζώων, όσον αφορά τον καταρροϊκό πυρετό του προβάτου, προς και από τις απαγορευμένες ζώνες. Επίσης, καθορίζει τις προϋποθέσεις εξαίρεσης από την απαγόρευση εξόδου που ισχύει για τις μετακινήσεις ευπαθών ζώων, το σπέρμα, τα ωάρια και τα έμβρυά τους, όπως αυτή προβλέπεται στην οδηγία 2000/75/ΕΚ.
            
         
               (2)
            
            
               Όταν οι εξαιρέσεις από την απαγόρευση εξόδου που ισχύουν για τις μετακινήσεις ζώων του ευπαθούς είδους, το σπέρμα, τα ωάρια και τα έμβρυά τους από τις απαγορευμένες ζώνες εφαρμόζονται σε τέτοια ζώα ή προϊόντα που προορίζονται για ενδοκοινοτικό εμπόριο ή για εξαγωγή σε τρίτη χώρα, τα υγειονομικά πιστοποιητικά που προβλέπονται στην οδηγία 64/432/ΕΟΚ του Συμβουλίου (3), στην οδηγία 91/68/ΕΟΚ του Συμβουλίου (4), στην οδηγία 92/65/ΕΟΚ του Συμβουλίου (5) και αναφέρονται στην απόφαση 93/444/ΕΟΚ της Επιτροπής (6) πρέπει να περιλαμβάνουν αναφορά στον κανονισμό (ΕΚ) αριθ. 1266/2007. Βάσει της αποκτηθείσας πείρας, είναι σκόπιμο να προβλεφθεί η προσθήκη μιας επιπλέον φράσης σε όλα αυτά τα υγειονομικά πιστοποιητικά ώστε να καταστούν σαφέστεροι οι υγειονομικοί όροι υπό τους οποίους τα ζώα, το σπέρμα, τα ωάρια και τα έμβρυα εξαιρούνται από την απαγόρευση εξόδου.
            
         
               (3)
            
            
               Η οδηγία 88/407/ΕΟΚ του Συμβουλίου, της 14ης Ιουνίου 1988, για τον καθορισμό των απαιτήσεων υγειονομικού ελέγχου που ισχύουν στις ενδοκοινοτικές συναλλαγές και στις εισαγωγές σπέρματος βοοειδών (7), η οδηγία 89/556/ΕΟΚ του Συμβουλίου, της 25ης Σεπτεμβρίου 1989, για τον καθορισμό των υγειονομικών όρων που διέπουν το ενδοκοινοτικό εμπόριο και τις εισαγωγές εμβρύων κατοικίδιων βοοειδών (8), η απόφαση 95/388/ΕΚ της Επιτροπής, της 19ης Σεπτεμβρίου 1995, για τον καθορισμό του υποδείγματος υγειονομικού πιστοποιητικού το οποίο απαιτείται κατά τις ενδοκοινοτικές συναλλαγές που αφορούν το σπέρμα, τα ωάρια και τα έμβρυα των αιγοειδών και προβατοειδών (9), και η απόφαση 93/444/ΕΟΚ προβλέπουν ότι οι μετακινήσεις σπέρματος, ωαρίων και εμβρύων του βόειου, χοίρειου και αιγοπρόβειου είδους συνοδεύονται από υγειονομικά πιστοποιητικά.
            
         
               (4)
            
            
               Βάσει της αποκτηθείσας πείρας, στην περίπτωση που εφαρμόζονται οι εξαιρέσεις από την απαγόρευση εξόδου που ισχύουν για τις μετακινήσεις σπέρματος, ωαρίων και εμβρύων ζώων ευπαθών ειδών από τις απαγορευμένες ζώνες, τότε τα υγειονομικά πιστοποιητικά πρέπει να περιλαμβάνουν επίσης αναφορά στον κανονισμό (ΕΚ) αριθ. 1266/2007. Συνεπώς, πρέπει να προστεθεί στα εν λόγω υγειονομικά πιστοποιητικά διατύπωση που θα καθιστά σαφέστερες τις υγειονομικές προϋποθέσεις σύμφωνα με τις οποίες το σπέρμα, τα ωάρια και τα έμβρυα εξαιρούνται από την απαγόρευση εξόδου.
            
         
               (5)
            
            
               In vivo γονιμοποιημένα έμβρυα και ωάρια βοοειδών δεν ενέχουν σημαντικό κίνδυνο όσον αφορά τον καταρροϊκό πυρετό του προβάτου. Κατά συνέπεια, οι εξαιρέσεις από την απαγόρευση εξόδου πρέπει να εφαρμόζονται σε αυτά υπό την προϋπόθεση ότι τα ζώα-δότες δεν εμφανίζουν κλινικά σημεία καταρροϊκού πυρετού του προβάτου την ημέρα συλλογής των εμβρύων και ωαρίων.
            
         
               (6)
            
            
               Για λόγους σαφήνειας, πρέπει να τροποποιηθεί το κείμενο όσον αφορά τα φυσικώς ανοσοποιημένα ζώα που αναφέρονται στα σημεία 6 και 7 του παραρτήματος ΙΙΙ και οι διατάξεις που σχετίζονται με ωάρια και έμβρυα.
            
         
               (7)
            
            
               Συνεπώς, ο κανονισμός (ΕΚ) αριθ. 1266/2007 πρέπει να τροποποιηθεί αναλόγως.
            
         
               (8)
            
            
               Τα μέτρα που προβλέπονται στον παρόντα κανονισμό είναι σύμφωνα με τη γνώμη της μόνιμης επιτροπής για την τροφική αλυσίδα και την υγεία των ζώων,
            
         ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
   Άρθρο 1
   Το παράρτημα III του κανονισμού (ΕΚ) αριθ. 1266/2007 τροποποιείται σύμφωνα με το παράρτημα του παρόντος κανονισμού.
   Άρθρο 2
   Ο παρών κανονισμός αρχίζει να ισχύει την έβδομη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
   
      Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
      Βρυξέλλες, 31 Μαρτίου 2008.
      
         
            Για την Επιτροπή
         
         Ανδρούλλα ΒΑΣΙΛΕΊΟΥ
         
         
            Μέλος της Επιτροπής
         
      
   
   
      (1)  ΕΕ L 327 της 22.12.2000, σ. 74. Οδηγία όπως τροποποιήθηκε τελευταία με την απόφαση 2007/729/ΕΚ της Επιτροπής (ΕΕ L 294 της 13.11.2007, σ. 26).
   
      (2)  ΕΕ L 283 της 27.10.2007, σ. 37.
   
      (3)  ΕΕ 121 της 29.7.1964, σ. 1977/64. Οδηγία όπως τροποποιήθηκε τελευταία με την απόφαση 2007/729/ΕΚ.
   
      (4)  ΕΕ L 46 της 19.2.1991, σ. 19. Οδηγία όπως τροποποιήθηκε τελευταία με την οδηγία 2006/104/ΕΚ (ΕΕ L 363 της 20.12.2006, σ. 352).
   
      (5)  ΕΕ L 268 της 14.9.1992, σ. 54. Οδηγία όπως τροποποιήθηκε τελευταία με την απόφαση 2007/265/ΕΚ της Επιτροπής (ΕΕ L 114 της 1.5.2007, σ. 17).
   
      (6)  ΕΕ L 208 της 19.8.1993, σ. 34.
   
      (7)  ΕΕ L 194 της 22.7.1988, σ. 10. Οδηγία όπως τροποποιήθηκε τελευταία με την απόφαση 2008/120/ΕΚ της Επιτροπής (ΕΕ L 42 της 16.2.2008, σ. 63).
   
      (8)  ΕΕ L 302 της 19.10.1989, σ. 1. Οδηγία όπως τροποποιήθηκε τελευταία με την απόφαση 2006/60/ΕΚ της Επιτροπής (ΕΕ L 31 της 3.2.2006, σ. 24).
   
      (9)  ΕΕ L 234 της 3.10.1995, σ. 30. Απόφαση όπως τροποποιήθηκε τελευταία με την απόφαση 2005/43/ΕΚ (ΕΕ L 20 της 22.1.2005, σ. 34).
   
      ΠΑΡΑΡΤΗΜΑ
      Το παράρτημα III του κανονισμού (ΕΚ) αριθ. 1266/2007 αντικαθίσταται από το ακόλουθο κείμενο:
      
         
            «ΠΑΡΑΡΤΗΜΑ III
            Προϋποθέσεις εξαίρεσης από την απαγόρευση εξόδου [όπως αναφέρονται στο άρθρο 7 παράγραφος 2 στοιχείο α) και στο άρθρο 8 παράγραφος 1 στοιχείο α)]
            A.   Ζώα
            Τα ζώα πρέπει να έχουν προστατευθεί από προσβολή από το φορέα Culicoides κατά τη μεταφορά στον τόπο προορισμού.
            Επιπροσθέτως, πρέπει να πληρούται τουλάχιστον μία από τις προϋποθέσεις που προβλέπονται στα σημεία 1 έως 7:
            
                        1.
                     
                     
                        Τα ζώα βρίσκονταν, έως τη στιγμή της αποστολής κατά την εποχικώς απαλλαγμένη από φορείς περίοδο που καθορίζεται σύμφωνα με το παράρτημα V, σε μια ζώνη εποχικώς απαλλαγμένη από τον καταρροϊκό πυρετό του προβάτου από τη στιγμή της γέννησής τους ή για τουλάχιστον 60 ημέρες πριν από την ημερομηνία της μετακίνησης και υποβλήθηκαν σε δοκιμασία ταυτοποίησης παράγοντα σύμφωνα με το εγχειρίδιο για τις δοκιμές διάγνωσης και τα εμβόλια χερσαίων ζώων του Παγκόσμιου Οργανισμού για την Υγεία των Ζώων (OIE) (1) (“εγχειρίδιο του OIE για τα χερσαία ζώα”), με αρνητικά αποτελέσματα, η οποία διενεργήθηκε τουλάχιστον επτά ημέρες πριν από την ημερομηνία της μετακίνησης.
                        Ωστόσο, η δοκιμασία ταυτοποίησης παράγοντα δεν είναι αναγκαία για τα κράτη μέλη ή τις περιφέρειες ενός κράτους μέλους όπου επαρκή επιδημιολογικά δεδομένα, τα οποία λαμβάνονται μετά την εφαρμογή ενός προγράμματος παρακολούθησης για περίοδο τουλάχιστον τριών ετών, τεκμηριώνουν τον καθορισμό της εποχικώς απαλλαγμένης από φορείς περιόδου, η οποία καθορίζεται σύμφωνα με το παράρτημα V.
                        Τα κράτη μέλη που κάνουν χρήση αυτής της δυνατότητας ενημερώνουν την Επιτροπή και τα άλλα κράτη μέλη στο πλαίσιο της μόνιμης επιτροπής για την τροφική αλυσίδα και την υγεία των ζώων.
                        Αν τα ζώα που αναφέρονται στο παρόν σημείο προορίζονται για ενδοκοινοτικό εμπόριο ή για εξαγωγή σε τρίτη χώρα, η ακόλουθη επιπλέον φράση προστίθεται στα αντίστοιχα πιστοποιητικά υγειονομικού ελέγχου που προβλέπονται στις οδηγίες 64/432/ΕΟΚ, 91/68/ΕΟΚ και 92/65/ΕΟΚ, ή που αναφέρονται στην απόφαση 93/444/ΕΟΚ:
                        “Τα ζώα βρίσκονταν έως τη στιγμή της αποστολής σε μια εποχικώς απαλλαγμένη από τον καταρροϊκό πυρετό του προβάτου ζώνη κατά την εποχικώς απαλλαγμένη από φορείς του ιού περίοδο η οποία ξεκίνησε στις … (ημερομηνία) από τη γέννησή τους ή για τουλάχιστον 60 ημέρες και, εφόσον χρειαζόταν, (διαγράψτε την περιττή ένδειξη) υποβλήθηκαν σε δοκιμασία ταυτοποίησης παράγοντα σύμφωνα με το εγχειρίδιο του OIE για τα χερσαία ζώα, η οποία διενεργήθηκε σε δείγματα που ελήφθησαν τουλάχιστον επτά ημέρες πριν από την ημερομηνία της μετακίνησης, με αρνητικά αποτελέσματα, σύμφωνα με το παράρτημα ΙΙΙ.Α(1) του κανονισμού (ΕΚ) αριθ. 1266/2007.”
                     
                  
                        2.
                     
                     
                        Τα ζώα προφυλάσσονταν έως τη στιγμή της αποστολής από προσβολή από φορείς του ιού για περίοδο τουλάχιστον 60 ημερών πριν από την ημερομηνία της αποστολής.
                        Αν τα ζώα που αναφέρονται στο παρόν σημείο προορίζονται για ενδοκοινοτικό εμπόριο ή για εξαγωγή σε τρίτη χώρα, η ακόλουθη επιπλέον φράση προστίθεται στα αντίστοιχα πιστοποιητικά υγειονομικού ελέγχου που προβλέπονται στις οδηγίες 64/432/ΕΟΚ, 91/68/ΕΟΚ και 92/65/ΕΟΚ, ή που αναφέρονται στην απόφαση 93/444/ΕΟΚ:
                        “Ζώο(-α) σύμφωνα με το παράρτημα ΙΙΙ.Α(2) του κανονισμού (ΕΚ) αριθ. 1266/2007.”
                     
                  
                        3.
                     
                     
                        Τα ζώα βρίσκονταν έως τη στιγμή της αποστολής σε μια ζώνη εποχικώς απαλλαγμένη από τον καταρροϊκό πυρετό του προβάτου κατά την εποχικώς απαλλαγμένη από φορείς του ιού περίοδο, όπως αυτή καθορίζεται σύμφωνα με το παράρτημα V, ή προφυλάσσονταν από προσβολή από φορείς του ιού για περίοδο τουλάχιστον 28 ημερών και υποβλήθηκαν κατά την εν λόγω περίοδο σε ορολογική δοκιμή σύμφωνα με το εγχειρίδιο του OIE για τα χερσαία ζώα, με σκοπό την ανίχνευση αντισωμάτων κατά της ομάδας ιών του καταρροϊκού πυρετού του προβάτου, με αρνητικά αποτελέσματα, η οποία διενεργήθηκε τουλάχιστον 28 ημέρες μετά την ημερομηνία έναρξης της περιόδου προστασίας από την προσβολή από φορείς του ιού ή της εποχικώς απαλλαγμένης από φορείς του ιού περιόδου.
                        Αν τα ζώα που αναφέρονται στο παρόν σημείο προορίζονται για ενδοκοινοτικό εμπόριο ή για εξαγωγή σε τρίτη χώρα, η ακόλουθη επιπλέον φράση προστίθεται στα αντίστοιχα πιστοποιητικά υγειονομικού ελέγχου που προβλέπονται στις οδηγίες 64/432/ΕΟΚ, 91/68/ΕΟΚ και 92/65/ΕΟΚ, ή που αναφέρονται στην απόφαση 93/444/ΕΟΚ:
                        “Ζώο(-α) σύμφωνα με το παράρτημα ΙΙΙ.Α(3) του κανονισμού (ΕΚ) αριθ. 1266/2007.”
                     
                  
                        4.
                     
                     
                        Τα ζώα βρίσκονταν έως τη στιγμή της αποστολής σε μια ζώνη εποχικώς απαλλαγμένη από τον καταρροϊκό πυρετό του προβάτου κατά την εποχικώς απαλλαγμένη από φορείς του ιού περίοδο, όπως αυτή καθορίζεται σύμφωνα με το παράρτημα V, ή προφυλάσσονταν από προσβολή από φορείς του ιού για περίοδο τουλάχιστον 14 ημερών και υποβλήθηκαν κατά την εν λόγω περίοδο σε δοκιμασία ταυτοποίησης παράγοντα σύμφωνα με το εγχειρίδιο του OIE για τα χερσαία ζώα, με αρνητικά αποτελέσματα, η οποία διενεργήθηκε τουλάχιστον 14 ημέρες μετά την ημερομηνία έναρξης της περιόδου προστασίας από την προσβολή από φορείς του ιού ή της εποχικώς απαλλαγμένης από φορείς του ιού περιόδου.
                        Αν τα ζώα που αναφέρονται στο παρόν σημείο προορίζονται για ενδοκοινοτικό εμπόριο ή για εξαγωγή σε τρίτη χώρα, η ακόλουθη επιπλέον φράση προστίθεται στα αντίστοιχα πιστοποιητικά υγειονομικού ελέγχου που προβλέπονται στις οδηγίες 64/432/ΕΟΚ, 91/68/ΕΟΚ και 92/65/ΕΟΚ, ή που αναφέρονται στην απόφαση 93/444/ΕΟΚ:
                        “Ζώο(-α) σύμφωνα με το παράρτημα ΙΙΙ.Α(4) του κανονισμού (ΕΚ) αριθ. 1266/2007.”
                     
                  
                        5.
                     
                     
                        Τα ζώα προέρχονται από αγέλη εμβολιασμένη σύμφωνα με το πρόγραμμα εμβολιασμού που έχει εγκρίνει η αρμόδια αρχή και τα ζώα έχουν εμβολιαστεί κατά του (των) οροτύπου(-ων) που υπάρχει(-ουν) ή είναι πιθανόν να υπάρχει(-ουν) σε μια ανάλογη, από επιδημιολογική άποψη, γεωγραφική περιοχή καταγωγής. Τα ζώα εξακολουθούν να βρίσκονται σε περίοδο ανοσίας που εγγυώνται οι προδιαγραφές του εμβολίου που έχει εγκριθεί στο πλαίσιο του προγράμματος εμβολιασμού. Τέλος, τα ζώα πληρούν τουλάχιστον μία από τις ακόλουθες απαιτήσεις:
                        
                                    α)
                                 
                                 
                                    έχουν εμβολιασθεί περισσότερες από 60 ημέρες πριν από την ημερομηνία μετακίνησης·
                                 
                              
                                    β)
                                 
                                 
                                    έχουν εμβολιασθεί με αδρανοποιημένο εμβόλιο πριν από τουλάχιστον τον αριθμό ημερών που απαιτείται για την έναρξη της περιόδου ανοσίας που ορίζεται στις προδιαγραφές του εμβολίου που έχει εγκριθεί στο πλαίσιο του προγράμματος εμβολιασμού και έχουν υποβληθεί σε δοκιμασία ταυτοποίησης παράγοντα σύμφωνα με το εγχειρίδιο του OIE για τα χερσαία ζώα, με αρνητικά αποτελέσματα, η οποία διενεργήθηκε τουλάχιστον 14 ημέρες μετά την ημερομηνία έναρξης της περιόδου ανοσίας που ορίζεται στις προδιαγραφές του εμβολίου που έχει εγκριθεί στο πλαίσιο του προγράμματος εμβολιασμού·
                                 
                              
                                    γ)
                                 
                                 
                                    είχαν προηγουμένως εμβολιασθεί και είχαν εμβολιασθεί εκ νέου με αδρανοποιημένο εμβόλιο εντός της περιόδου ανοσίας που εγγυώνται οι προδιαγραφές του εμβολίου που έχει εγκριθεί στο πλαίσιο του προγράμματος εμβολιασμού·
                                 
                              
                                    δ)
                                 
                                 
                                    βρίσκονταν, κατά την εποχικώς απαλλαγμένη από φορείς του ιού περίοδο, όπως αυτή καθορίζεται σύμφωνα με το παράρτημα V, σε μία ζώνη εποχικώς απαλλαγμένη από τον καταρροϊκό πυρετό του προβάτου, από τη στιγμή της γέννησής τους ή για τουλάχιστον 60 ημέρες πριν από την ημερομηνία του εμβολιασμού και έχουν εμβολιασθεί με αδρανοποιημένο εμβόλιο πριν από τουλάχιστον τον αριθμό ημερών που απαιτείται για την έναρξη της περιόδου ανοσίας που ορίζεται στις προδιαγραφές του εμβολίου που έχει εγκριθεί στο πλαίσιο του προγράμματος εμβολιασμού.
                                 
                              Αν τα ζώα που αναφέρονται στο παρόν σημείο προορίζονται για ενδοκοινοτικό εμπόριο ή για εξαγωγή σε τρίτη χώρα, η ακόλουθη επιπλέον φράση προστίθεται στα αντίστοιχα πιστοποιητικά υγειονομικού ελέγχου που προβλέπονται στις οδηγίες 64/432/ΕΟΚ, 91/68/ΕΟΚ και 92/65/ΕΟΚ, ή που αναφέρονται στην απόφαση 93/444/ΕΟΚ:
                        “Ζώο(-α) που έχει(-ουν) εμβολιασθεί κατά οροτύπου(-ων) του καταρροϊκού πυρετού του προβάτου … [αναφέρατε τον (τους) ορότυπο(-ους)] με … (αναφέρατε την ονομασία του εμβολίου) με αδρανοποιημένο/τροποποιημένο ζωντανό εμβόλιο (διαγράψτε την περιττή ένδειξη) σύμφωνα με το παράρτημα ΙΙΙ.Α(5) του κανονισμού (ΕΚ) αριθ. 1266/2007.”
                     
                  
                        6.
                     
                     
                        Τα ζώα δεν έχουν ποτέ εμβολιασθεί κατά του καταρροϊκού πυρετού του προβάτου και βρίσκονταν συνεχώς σε μια ανάλογη, από επιδημιολογική άποψη, γεωγραφική περιοχή καταγωγής, στην οποία υπήρχε ή υπάρχει ή είναι πιθανό να υπάρχει ένας, κατ’ ανώτατο όριο, ορότυπος και:
                        
                                    α)
                                 
                                 
                                    υποβλήθηκαν σε ορολογική δοκιμή σύμφωνα με το εγχειρίδιο του ΟΙΕ για τα χερσαία ζώα, με σκοπό την ανίχνευση αντισωμάτων κατά του οροτύπου του ιού του καταρροϊκού πυρετού του προβάτου, με θετικά αποτελέσματα. Η δοκιμή πρέπει να πραγματοποιηθεί μεταξύ 60 και 360 ημερών πριν από την ημερομηνία της μετακίνησης· ή
                                 
                              
                                    β)
                                 
                                 
                                    υποβλήθηκαν σε ορολογική δοκιμή σύμφωνα με το εγχειρίδιο του ΟΙΕ για τα χερσαία ζώα, με σκοπό την ανίχνευση αντισωμάτων κατά του οροτύπου του ιού του καταρροϊκού πυρετού του προβάτου, με θετικά αποτελέσματα· η δοκιμή πρέπει να έχει πραγματοποιηθεί τουλάχιστον 30 ημέρες πριν από την ημερομηνία της μετακίνησης και τα ζώα υποβλήθηκαν σε δοκιμασία ταυτοποίησης παράγοντα σύμφωνα με το εγχειρίδιο του ΟΙΕ για τα χερσαία ζώα, με αρνητικά αποτελέσματα, η οποία διενεργήθηκε τουλάχιστον επτά ημέρες πριν από την ημερομηνία της μετακίνησης.
                                 
                              Αν τα ζώα που αναφέρονται στο παρόν σημείο προορίζονται για ενδοκοινοτικό εμπόριο ή για εξαγωγή σε τρίτη χώρα, η ακόλουθη επιπλέον φράση προστίθεται στα αντίστοιχα πιστοποιητικά υγειονομικού ελέγχου που προβλέπονται στις οδηγίες 64/432/ΕΟΚ, 91/68/ΕΟΚ και 92/65/ΕΟΚ, ή που αναφέρονται στην απόφαση 93/444/ΕΟΚ:
                        “Ζώο(-α) που υποβλήθηκαν σε ορολογική δοκιμή σύμφωνα με το εγχειρίδιο του ΟΙΕ για τα χερσαία ζώα, με σκοπό την ανίχνευση αντισωμάτων κατά του οροτύπου … (αναφέρατε τον ορότυπο) του ιού του καταρροϊκού πυρετού του προβάτου σύμφωνα με το παράρτημα ΙΙΙ.Α(6) του κανονισμού (ΕΚ) αριθ. 1266/2007.”
                     
                  
                        7.
                     
                     
                        Τα ζώα δεν έχουν ποτέ εμβολιασθεί κατά του καταρροϊκού πυρετού του προβάτου και υποβλήθηκαν σε επαρκή ειδική ορολογική δοκιμή, σύμφωνα με το εγχειρίδιο του ΟΙΕ για τα χερσαία ζώα, ικανή να ανιχνεύσει τα ειδικά αντισώματα κατά όλων των οροτύπων του ιού του καταρροϊκού πυρετού του προβάτου που υπάρχουν ή είναι πιθανό να υπάρχουν, με θετικά αποτελέσματα, σε όλους τους οροτύπους που υπάρχουν ή είναι πιθανό να υπάρχουν στην ανάλογη, από επιδημιολογική άποψη, γεωγραφική περιοχή καταγωγής, και
                        
                                    α)
                                 
                                 
                                    η ειδική ορολογική δοκιμή οροτύπου πραγματοποιείται μεταξύ 60 και 360 ημερών πριν από την ημερομηνία της μετακίνησης· ή
                                 
                              
                                    β)
                                 
                                 
                                    η ειδική ορολογική δοκιμή οροτύπου πραγματοποιείται τουλάχιστον 30 ημέρες πριν από την ημερομηνία της μετακίνησης και τα ζώα υποβλήθηκαν σε δοκιμασία ταυτοποίησης παράγοντα σύμφωνα με το εγχειρίδιο του ΟΙΕ για τα χερσαία ζώα, με αρνητικά αποτελέσματα, η οποία διενεργήθηκε τουλάχιστον επτά ημέρες πριν από την ημερομηνία της μετακίνησης.
                                 
                              Αν τα ζώα που αναφέρονται στο παρόν σημείο προορίζονται για ενδοκοινοτικό εμπόριο ή για εξαγωγή σε τρίτη χώρα, η ακόλουθη επιπλέον φράση προστίθεται στα αντίστοιχα πιστοποιητικά υγειονομικού ελέγχου που προβλέπονται στις οδηγίες 64/432/ΕΟΚ, 91/68/ΕΟΚ και 92/65/ΕΟΚ, ή που αναφέρονται στην απόφαση 93/444/ΕΟΚ:
                        “Ζώο(-α) που υποβλήθηκαν σε ειδική ορολογική δοκιμή σύμφωνα με το εγχειρίδιο του ΟΙΕ για τα χερσαία ζώα, με σκοπό την ανίχνευση αντισωμάτων κατά όλων των οροτύπων του ιού του καταρροϊκού πυρετού του προβάτου … (αναφέρατε τους οροτύπους) που υπάρχουν ή είναι πιθανό να υπάρχουν σύμφωνα με το παράρτημα ΙΙΙ.Α(7) του κανονισμού (ΕΚ) αριθ. 1266/2007.”
                     
                  B.   Σπέρμα ζώων
            Το σπέρμα πρέπει να έχει ληφθεί από ζώα-δότες που πληρούν τουλάχιστον μία από τις ακόλουθες προϋποθέσεις:
            
                        α)
                     
                     
                        έχουν παραμείνει εκτός απαγορευμένης ζώνης για περίοδο τουλάχιστον 60 ημερών πριν από την έναρξη της συλλογής του σπέρματος και κατά τη διάρκεια της συλλογής αυτής·
                     
                  
                        β)
                     
                     
                        έχουν προφυλαχθεί από προσβολή από φορείς του ιού για περίοδο τουλάχιστον 60 ημερών πριν από την έναρξη της συλλογής του σπέρματος και κατά τη διάρκεια της συλλογής αυτής·
                     
                  
                        γ)
                     
                     
                        βρίσκονταν, κατά την εποχικώς απαλλαγμένη από φορείς του ιού περίοδο που καθορίζεται σύμφωνα με το παράρτημα V, σε μια ζώνη εποχικώς απαλλαγμένη από τον καταρροϊκό πυρετό του προβάτου για περίοδο τουλάχιστον 60 ημερών πριν από την έναρξη της συλλογής του σπέρματος και κατά τη διάρκεια της συλλογής αυτής και υποβλήθηκαν σε δοκιμασία ταυτοποίησης παράγοντα σύμφωνα με το εγχειρίδιο του OIE για τα χερσαία ζώα, με αρνητικά αποτελέσματα, η οποία διενεργήθηκε τουλάχιστον επτά ημέρες πριν από την ημερομηνία έναρξης της συλλογής του σπέρματος.
                        Ωστόσο, η δοκιμασία ταυτοποίησης παράγοντα δεν είναι αναγκαία στα κράτη μέλη ή στις περιφέρειες ενός κράτους μέλους όπου επαρκή επιδημιολογικά δεδομένα, τα οποία λαμβάνονται μετά την εφαρμογή ενός προγράμματος παρακολούθησης για περίοδο τουλάχιστον τριών ετών, τεκμηριώνουν τον καθορισμό της εποχικώς απαλλαγμένης από φορείς του ιού περιόδου, όπως καθορίζεται στο παράρτημα V.
                        Τα κράτη μέλη που κάνουν χρήση αυτής της δυνατότητας ενημερώνουν την Επιτροπή και τα άλλα κράτη μέλη στο πλαίσιο της μόνιμης επιτροπής για την τροφική αλυσίδα και την υγεία των ζώων·
                     
                  
                        δ)
                     
                     
                        έχουν υποβληθεί σε ορολογική δοκιμή σύμφωνα με το εγχειρίδιο του ΟΙΕ για τα χερσαία ζώα, με σκοπό την ανίχνευση αντισωμάτων της ομάδας του ιού του καταρροϊκού πυρετού του προβάτου, με αρνητικά αποτελέσματα, τουλάχιστον κάθε 60 ημέρες κατά τη διάρκεια της περιόδου συλλογής και μεταξύ 21ης και 60ής μέρας μετά την τελική συλλογή·
                     
                  
                        ε)
                     
                     
                        έχουν υποβληθεί, με αρνητικά αποτελέσματα, σε δοκιμασία ταυτοποίησης παράγοντα σύμφωνα με το εγχειρίδιο του ΟΙΕ για τα χερσαία ζώα, η οποία πραγματοποιήθηκε σε δείγματα αίματος που συλλέχθηκαν:
                        
                                    i)
                                 
                                 
                                    κατά την έναρξη και κατά τη λήξη της συλλογής· και
                                 
                              
                                    ii)
                                 
                                 
                                    κατά τη διάρκεια της περιόδου συλλογής του σπέρματος:
                                    
                                                —
                                             
                                             
                                                τουλάχιστον κάθε επτά ημέρες, στην περίπτωση δοκιμασίας απομόνωσης του ιού,
                                             
                                          
                                                —
                                             
                                             
                                                τουλάχιστον κάθε 28 ημέρες, στην περίπτωση δοκιμασίας αλυσιδωτής αντίδρασης πολυμεράσης.
                                             
                                          
                              Αν το σπέρμα που αναφέρεται στο παρόν τμήμα προορίζεται για ενδοκοινοτικό εμπόριο ή για εξαγωγή σε τρίτη χώρα, η ακόλουθη επιπλέον φράση προστίθεται στα αντίστοιχα πιστοποιητικά υγειονομικού ελέγχου που προβλέπονται στην οδηγία 88/407/ΕΟΚ τουΣυμβουλίου (2) και στην απόφαση 95/388/ΕΟΚ της Επιτροπής (3), ή που αναφέρονται στην απόφαση 93/444/ΕΟΚ:
                        “Το σπέρμα έχει ληφθεί από ζώα-δότες που είναι σύμφωνα με το … [στοιχείο α), β), γ), δ) ή ε), διαγράψτε την περιττή ένδειξη] του παραρτήματος ΙΙΙ.Β του κανονισμού (ΕΚ) αριθ. 1266/2007.”
                     
                  Γ.   Ωάρια και έμβρυα ζώων
            
                        1.
                     
                     
                        In vivo γονιμοποιημένα έμβρυα και ωάρια βοοειδών πρέπει να έχουν ληφθεί από ζώα-δότες που δεν εμφάνιζαν κλινικά σημεία του καταρροϊκού πυρετού του προβάτου την ημέρα της συλλογής.
                     
                  
                        2.
                     
                     
                        Έμβρυα και ωάρια ζώων, άλλων από βοοειδή, και in vitro παραχθέντα έμβρυα βοοειδών πρέπει να έχουν ληφθεί από ζώα-δότες που πληρούν τουλάχιστον μία από τις ακόλουθες προϋποθέσεις:
                        
                                    α)
                                 
                                 
                                    έχουν παραμείνει εκτός απαγορευμένης ζώνης για τουλάχιστον 60 ημέρες πριν από την έναρξη της συλλογής των εμβρύων/ωαρίων και κατά τη διάρκεια της συλλογής αυτής·
                                 
                              
                                    β)
                                 
                                 
                                    προφυλάσσονταν από προσβολή από φορείς του ιού για τουλάχιστον 60 ημέρες πριν από την έναρξη της συλλογής των εμβρύων/ωαρίων και κατά τη διάρκεια της συλλογής αυτής·
                                 
                              
                                    γ)
                                 
                                 
                                    έχουν υποβληθεί σε ορολογική δοκιμή σύμφωνα με το εγχειρίδιο του ΟΙΕ για τα χερσαία ζώα, με σκοπό την ανίχνευση αντισωμάτων της ομάδας του ιού του καταρροϊκού πυρετού του προβάτου, μεταξύ 21ης και 60ής ημέρας μετά τη συλλογή των εμβρύων/ωαρίων, με αρνητικά αποτελέσματα·
                                 
                              
                                    δ)
                                 
                                 
                                    έχουν υποβληθεί σε δοκιμασία ταυτοποίησης παράγοντα σύμφωνα με το εγχειρίδιο του ΟΙΕ για τα χερσαία ζώα, η οποία πραγματοποιήθηκε σε δείγμα αίματος που ελήφθη την ημέρα της συλλογής των εμβρύων/ωαρίων, με αρνητικά αποτελέσματα.
                                 
                              
                  
                        3.
                     
                     
                        Αν τα ωάρια και τα έμβρυα που αναφέρονται στα σημεία 1 και 2 προορίζονται για ενδοκοινοτικό εμπόριο ή για εξαγωγή σε τρίτη χώρα, η ακόλουθη επιπλέον φράση προστίθεται στα αντίστοιχα πιστοποιητικά υγειονομικού ελέγχου που προβλέπονται στην οδηγία 89/556/ΕΟΚ του Συμβουλίου (4) και την απόφαση 95/388/ΕΟΚ, ή που αναφέρονται στην απόφαση 93/444/ΕΟΚ:
                        “Τα έμβρυα/ωάρια έχουν ληφθεί από ζώα-δότες που είναι σύμφωνα με το … [σημείο 1· σημείο 2 α), σημείο 2 β), σημείο 2 γ) ή σημείο 2 δ), διαγράψτε την περιττή ένδειξη] του παραρτήματος ΙΙΙ.Γ του κανονισμού (ΕΚ) αριθ. 1266/2007.”
                        Το σημείο 2 στοιχείο α) του παραρτήματος Β της οδηγίας 89/556/ΕΟΚ δεν εφαρμόζεται στα ωάρια και τα έμβρυα που συλλέγονται από ζώα-δότες σε εκμεταλλεύσεις που υπόκεινται σε μέτρα κτηνιατρικής απαγόρευσης ή απομόνωσης λόγω καταρροϊκού πυρετού των προβάτων.
                     
                  
      
      
         (1)  http://www.oie.int/eng/normes/en_mcode.htm?e1d10
      
         (2)  ΕΕ L 194 της 22.7.1988, σ. 10.
      
         (3)  ΕΕ L 234 της 3.10.1995, σ. 30.
      
         (4)  ΕΕ L 302 της 19.10.1989, σ. 1.»